
CONCLUZII 


e Sfârşitul războiului rece a determinat 
reintroducerea zonei Mării Negre în fluxul 
transformărilor geopolitice continentale şi 
regionale. 

e Nici până în prezent, statutul Mării Negre nu a 
Jost definitivat, întrucât dinamica 


transformărilor geopolitice continentale şi 
regionale a impietat acest lucru. 


e Cooperarea multilaterală internațională 
reprezintă singura modalitate de menținere a 
stabilităţii şi unităţii regiunii Mării Negre. 

e „Regiunea extinsă a Mării Negre” şi 
„Identitatea regională Marea Neagră -— 
Caucazul de Sud” reprezintă concepte-cheie 
ale noii viziuni geopolitice şi geostrategice 
asupra Mării Negre. 


1. Geopolitica Mării Negre 


În prezent, se constată un interes din ce în 
ce mai accentuat al marilor puteri pentru bazinul 
Mării Negre. Însă, țările riverane Mării Negre 
nu sunt membre ale Uniunii Europene, însă 
România şi Bulgaria au încheiat acorduri de 
aderare la această organizație, în perspectiva 
anului 2007, iar Rusia, Ucraina şi cele trei 
republici caucaziene (Georgia, Armenia şi 
Azerbaidjan) au încheiat acorduri de parteneriat 
şi cooperare cu Uniunea. 

Cu o populație totală de aproape 200 de 
milioane de locuitori (la începutul mileniului 
trei), zona Mării Negre reprezintă o piață foarte 
largă pentru exporturile Uniunii Europene, într- 
una din cele mai importante piețe din zonă, 
Turcia — importurile din țările UE reprezintă 
peste 50% din totalul acestora. Totodată, se 
constată că interesele fundamentale ale 
Occidentului sunt promovate, în bazinul Mării 
Negre, de către Turcia. 

Statele riverane Mării Negre (România, 
Bulgaria, Turcia, Federația Rusă, Ucraina, 
Georgia) sunt interesate în crearea unui climat 
de stabilitate şi securitate, în care să se deruleze 


proiecte de cooperare şi dezvoltare economică şi 
socială. Astfel, Organizaţia pentru Cooperare 
Economică la Marea Neagră (OCEMN), creată 
în 1992, include ca membre cu drepturi depline, 
pe lângă cele de mai sus, şi Albania, Armenia, 
Azerbaidjan, Grecia şi Republica Moldova. Alte 
şapte state — Austria, Egipt, Israel, Italia, 
Polonia, Slovacia şi Tunisia — au statut de 
observatori. 

Organismul decizional al OCEMN este 
Consiliul Miniştrilor Afacerilor Externe, al cărui 
secretariat internațional are sediul permanent la 
Istanbul. Acesta este privit, în primul rând, ca 
un experiment cu scopul de a pregăti extinderea 
Uniunii Europene şi de a antrena în acest sens 
țările candidate. 

Aspectele cooperării militare în zonă încă 
nu au fost abordate la nivelul statelor din 
regiune, ci numai prin planuri de securitate 
bilaterale sau trilaterale. O speranță într-o 
reglementare normală o poate aduce OCEMN, în 
cadrul căreia s-au inițiat o serie de măsuri pentru 
normalizarea situaţiei din această zonă şi de 
cooperare, pe multiple planuri, între toate statele 

membre. Merită a fi subliniate relațiile militare 
bilaterale şi multilaterale cu statele riverane 
Mării Negre, inclusiv cele cu țările vecine: 
Bulgaria, Ucraina şi Moldova, dar şi proiectul 
Grupului de cooperare navală în Marea Neagră 
(BLACKSEAFOR) cu participarea României, 
Bulgariei, Georgiei, Federaţiei Ruse, Turciei şi 
Ucrainei. Cooperarea subregională multilaterală 
va marca participarea României, împreună cu 
Bulgaria, Grecia, Turcia, Macedonia, Albania 
(Slovenia şi SUA ca observatori) la Forța 
Multinaţională de Pace din Sud-Estul Europei 
(MPF-SEE). 

Cu atât mai mult se impune o delimitare 
corectă, conform legislației internaționale, a 


platoului continental în bazinul Mării Negre, şi 
o colaborare eficientă, bazată pe respect 
reciproc, între ţările riverane şi cele care au 
interese materializate în documente 
internaționale, elaborate de comun acord. 

Însă, cu toate evoluţiile pozitive ale 
relațiilor internaţionale, îndeosebi cu statele 
vecine, istoria confirmă că  vecinătățile 
geografico-politice ale României ne-au 
influențat de multe ori destinul. În geopolitica 
Europei, România a înțeles foarte bine 
necesitatea de a folosi, cât se poate mai bine 
ansamblul diplomatic propriu, pentru depăşirea 
diferendelor teritoriale sau frontaliere, a crizelor 
sau conflictelor posibile. 


2. Prezent şi viitor privind securitatea la Marea Neagră 


Zona Mării Negre, spaţiu între Europa şi 
Asia, între Occident şi Orient, între creştinism 
şi islamism, reflectă la scară redusă mutaţiile, 
evoluția şi tendințele din viața politică, 
economică şi socială manifestate pe plan 
european. Dezmembrarea URSS-ului a avut ca 
efect, printre altele, mărirea numărului de state 
riverane, ceea ce a dus la transformarea Mării 
Negre într-o zonă cu grad sporit de risc, 
marcată de disputele de natură politico-militară 
şi economică dintre riverani, dar şi de 
preocuparea altor state de a-şi revizui interesele 
în zonă. 

Repere geografice 

Mare „semiînchisă” din punct de vedere 
geografic, Marea Neagră este caracterizată de 
numeroase asimetrii: 

e platoul continental este foarte întins în 
nord-vest şi redus în sud şi est; 

e țărmurile sunt în general joase în nord- 
vest şi mai înalte în nord-est şi sud-est; 

e fluviile importante sunt situate în nord- 
vest şi lipsesc cu desăvârşire în sud; 

e lungimea litoralului de 4.000 km este 
distribuită neuniform între riverani: Turcia — 
33%, Ucraina — 30%, Rusia — 13%, Georgia — 
8%, România şi Bulgaria circa 7%. 

Controlul Turciei asupra strâmtorilor şi al 
României asupra gurilor Dunării le conferă 


acestora un statut privilegiat între riverani. De 
asemenea, putem adăuga că Marea Neagră cu 
regiunile sale limitrofe, spațiu intermediar între 
lumi diferite, se află la distanță egală de zonele 
strategice de interes ale celor două superputeri 
nucleare — SUA şi Rusia. 

Repere politico-militare 

În centrul Europei există, fie şi simbolic, o 
desfăşurare de forțe, pe fondul limitărilor 
impuse de Tratatul CFE privind armamentul 
convenţional. În spaţiul Mării Negre forţele 
NATO şi CSI sunt faţă în faţă, încercând fiecare 
să-şi creeze o situaţie avantajoasă, în ciuda 
„bunelor intenții” afirmate obsesiv de 
politicieni. Evoluţia raporturilor între cei doi 
poli de forță va determina, în viitor, apartenenţa 
tuturor statelor din bazinul Mării Negre la una 
din zonele de influenţă. 

Aflată într-o situaţie geopolitică instabilă, 
în continuă deteriorare şi fără perspective 
imediate de ameliorare, confruntată cu uriaşe 
probleme economice şi sociale, Rusia este statul 
cu evoluția cea mai imprevizibilă din zonă, cu 
implicaţii directe asupra securităţii celorlalte țări 
riverane. Moştenitoarea celei mai mari părți a 
arsenalului militar al defunctei URSS, Rusia 
rămâne o putere militară mondială care menţine 
sub arme 1,8 milioane de soldaţi şi dispune de o 
capacitate militară ce nu trebuie subestimată 

prin prisma eşecului din Cecenia. Rusia este 
prea mare şi prea inoculată cu reflexe imperiale 
pentru a accepta un rol pe măsura modestului 
său litoral la Marea Neagră. 

În plan strategic, Rusia se străduieşte şi a 
reuşit să-şi consolideze statutul de partener 
special al NATO concomitent cu încercarea de 
realizare a unui sistem de apărare în cadrul CSI, 
ce ar putea constitui ulterior punctul de plecare 
al unei noi alianțe militare. Însă, Rusiei îi 
lipsesc resursele adecvate, dar nu şi dorința de a- 
şi redobândi puterea. Ea a fost şi rămâne o mare 
putere, iar politica sa externă trebuie să 
corespundă acestui statut. 

Ucraina se află în plin proces de 
consolidare a independenţei şi de implementare 
a reformelor. În virtutea potenţialului uman, 
economic şi militar de care dispune, ea se 
consideră îndreptățită să joace un rol important 
în bazinul Mării Negre, chiar dacă a acceptat să 
renunţe la statutul de putere nucleară. 

Deşi Ucraina şi-a modificat statutul de 
neutralitate şi menţinere în afara oricăror blocuri 
militare, autoritățile ucrainene au făcut cunoscut 
că nu doresc nici ca Ucraina să rămână într-o 
zonă „tampon”, a interferenţelor dintre două 
blocuri militare reuşind, în cele din urmă, să 
obțină relaţii speciale de parteneriat cu NATO. 

Schimbările din Europa deceniului al 
nouălea au avut un impact deosebit şi asupra 
noii orientări privind politica externă şi strategia 
militară a Bulgariei. Totuşi, posibilitățile 
economico-financiare reduse şi dependența 
acesteia de materiile prime ruseşti fac ca 
Bulgaria să aibă o influență redusă asupra 
proceselor în curs de derulare în zona Mării 
Negre. 

Situația Georgiei este singulară în rândul 
țărilor riverane. Desprinsă din URSS, dar 
confruntată cu  insurmontabile greutăți 
economice, război civil şi tendința spre 
autonomie a Abhaziei, ea a sfârșit prin a intra în 
sfera de influență a Rusiei, singura cale pentru 
menținerea integrității teritoriale. 

În condițiile în care Turcia a devenit un 
pion de bază al NATO în Orient, la Ankara s-a 
conştientizat ideea noului rol al Turciei ca 
putere zonală. Astfel, apreciind că este un 
moment favorabil consolidării poziției de lider 
în Balcani şi zona Mării Negre, Turcia a trecut 


cu toate forțele la dezvoltarea relațiilor 
economice şi militare a zonei Mării Negre. 

După cum putem vedea, evoluțiile din 
ultimii ani au determinat o modificare a naturii 
riscurilor şi amenințărilor la adresa securității în 
Europa, cu influență asupra intereselor în 
bazinul Mării Negre. În prezent, noile riscuri şi 
amenințări de natură politico-militară se referă 
la: 

a) politica agresivă promovată de Rusia în 
„străinătatea apropiată? şi încercările de 
„reconstruire sub altă formă a spațiului sovietic, 
sub pretextul adâncirii integrității”; 

b) existența Flotei Mării Negre aparținând 
fostei URSS şi tergiversarea privind împărțirea 
acesteia; 

c) existența unor probleme teritoriale între 
statele riverane, exacerbarea naționalismului şi a 
tendințelor separatiste; 

d) nerespectarea de 
Tratatului CFE; 

e) includerea Mării Negre în zona de 
responsabilitate a flancului sudic al NATO. 

Riscurile şi amenințările de natură 
economică sunt legate de: 

a) creşterea rolului Mării Negre ca sursă 
de acces a statelor occidentale spre piața 
asiatică; 

b) creşterea importanței Mării Negre ca 
sursă de produse energetice şi persistența 
divergenţelor între riverani privind delimitarea 
zonelor economice; 

c) crearea în zona Mării Negre a 
Organizației pentru Cooperare Economică la 
Marea Neagră (OCEMN); 

d) creşterea poluării în bazinul Mării 
Negre, cu efecte catastrofale asupra echilibrului 


către Rusia a 


ecologic al zonei şi implicații asupra 
potenţialului economic. 
Prin urmare, în actuala conjunctură 


politică, economică şi militară în care fiecare 
stat riveran la Marea Neagră caută să-şi rezolve 
cât mai favorabil interesele sale, România nu va 
putea fi credibilă în zonă decât în măsura în care 
este dispusă să ridice standardul calitativ al 
forţelor sale navale sau, altfel spus, se impune 
cu necesitate reconsiderarea puterii noastre 
maritime având ca pilon central o flotă maritimă 
şi fluvială militară sensibil egală calitativ cu cea 
mai puțin numeroasă. 

3. Organizațiile internaţionale de securitate în zona Mării Negre 


Mediul de securitate regional necesită o 
analiză atentă şi, cel mai adesea, o reacție rapidă. 
În momentul de faţă, se impune concentrarea pe 
gestionarea noii situații, pentru a discerne 
potenţialele ei consecinţe în planul stabilității şi 
securităţii la o triplă frontieră: a României, a 
NATO şi, în viitorul apropiat, a UE. 

Marea Neagră, cale de acces la resursele 
caspice, are în continuare valențe nedescoperite 
într-o perspectivă de securitate globală. Suntem 
tentaţi să considerăm această regiune o provocare 
mai ales pe dimensiunea riscurilor sau 
amenințărilor asimetrice, uitând că Marea Neagră 
nu a fost şi nu este un spaţiu de confruntare, ci, în 
primul rând, un spaţiu de sinteză, în care relațiile 
au o tradiție istorică şi, în consecință, astăzi, 
riveranii — aliați, parteneri, alte state — pot extinde 
exerciţiul cooperării în şi pentru securitate. 

Anul 2004 a marcat revenirea Mării Negre 
în atenţia NATO şi a UE, lucru absolut firesc dacă 
avem în vedere faptul că spaţiul euroatlantic şi 
european s-a extins şi şi-a mutat centrul de 
greutate mai la est. Nu trebuie interpretate 
preocupările actuale față de această zonă în sens 
restrictiv, strict circumscris unei conotații 
negative, ci mai degrabă din perspectiva extinderii 


spațiului de democrație, stabilitate şi securitate 
către Caucaz. Aceasta este şi intenția Alianței 
Nord-Atlantice, care a recunoscut la Istanbul, 
pentru prima dată oficial, importanța regiunii 
pentru securitatea euroatlantică. 

Următorul pas logic este de identifica 
modalități de valorificare a potențialului pe care 
regiunea extinsă a Mării Negre le are şi din punct 
de vedere al comerțului, turismului, transportului 
de resurse energetice. După cum se ştie, regiunea 
Mării Negre reprezintă o punte de legătură între 
spații geopolitice şi geoeconomice, o răscruce 
comercială a cărei importanță creşte pe măsură ce 
resursele caspice şi ale Asiei Centrale acced pe 
piețele de energie europeană şi mondială. Suntem 
convinşi că preocupările față de Marea Neagră ale 
instituţiilor de securitate europene şi euroatlantice 
deschid oportunități de consolidare a formatelor 
de cooperare existente la nivelul Alianţei. Aceasta 
şi în corelare cu asistența UE şi în 
complementaritate cu iniţiativele regionale de 
succes. 

Pentru partenerii din această regiune, 
reverberaţiile frontierei NATO şi, în perspectiva 
apropiată, a UE, se pot constitui în pârghii de 
valorificare a avantajelor euroatlantice. 


PROPUNERI 


e Având în vedere că în regiunea Mării Negre se manifestă două tendinţe contrare (atât coagulare, 
cât şi fragmentare), România trebuie să joace un rol de factor catalizator, de punct de incidenţă al 
tuturor forţelor şi eforturilor internaţionale pentru racordarea regiunii la comunitatea euroatlantică. 
Crearea unor grupuri de lucru interdisciplinare destinate definitivării clarificării teoretice a noilor 
concepte cu care se operează în analiza de securitate a zonei Mării Negre. 

Introducerea în programele universitare a unor cursuri de specializare pe problema securității la 
Marea Neagră, dată fiind importanţa pe care această zonă o deține în agenda de politică externă a 


României. 

